钦定古今图书集成/明伦汇编/闺媛典/第003卷 > 袁采世范 > 《睦亲》
## 钦定古今图书集成/明伦汇编/闺媛典/第003卷 > 袁采世范 > 《睦亲》

凡人之妇，性行不相远，而有小姑者，独不为舅姑所
喜，此固舅姑之偏爱，然为儿妇者，要当一意承顺，则
尊长久而自悟。

人家不和，多因妇女以言激怒其夫及同气。盖妇女
所见，不广、不远，不公、不平。又其所谓“舅姑”“伯叔”“妯娌”，
皆假合强为之称，非自然天属。故轻于割恩，易于修
怨。非丈夫有远识，则为其役而不自觉，一家之中乖
变生矣。

妇女之易生言语者，又多出于婢妾之闲斗。婢妾愚
贱，尤无见识，以言他人之短，失为忠于主母。若妇女
有见识，能一切勿听，则虚佞之言，不复敢进。

“寡妇再嫁，或有孤女年未及嫁，如内外亲姻有高义
者，宁若与之议亲，使鞠养于舅姑之家，俟其长而成
亲。若随母而归义父之家，则嫌疑之间，多不自明。”
妇人不豫外事者，盖谓夫与子既贤，外事自不必豫。
若夫与子不肖，掩蔽妇人之耳目，何所不至。今人多
有游荡赌博，至于鬻田园，甚至于鬻其所居，妻犹不
觉。然则夫之不贤，而欲求豫外事何益也？子之鬻产
必同其母，而伪书契字者有之；重息以假贷，而兼并
之人不惮于论讼；贷茶盐以转贸，而官司责其必偿，
为母者终不能制。然则子之不贤，而欲求豫外事何
益也？此乃妇人之大不幸，为之奈何？苟为夫能念其
妻之可怜，为子能念其母之可怜，顿然“悔悟”，岂不甚
善。

妇人，有以其夫蠢懦，能自理家务，计筭钱谷出入，人
不能欺者；有夫不肖，而能与其子同理家务，不致破
荡家产者；有夫死子幼，而能教养其子，敦睦内外姻
亲，料理家务，至于兴隆者，皆贤妇人也。而夫死子幼，
居家营生，最为难事。托之宗族，宗族未必贤；托之亲
戚，亲戚未必贤，贤者又不肯豫人家事。惟妇人自识
书筭，而所托之人，衣食自给。稍识公义，则庶几焉。不
然鲜不破家。

人言光景，“百年七十者稀，为之倏忽易过，而命穷之
人，晚景最不易过。大率五十岁前过二十年如十年，
五十岁后过十年，不啻二十年。而妇人之享高年者
尤为难过。大率妇人依人而立，其未嫁之前，有好祖
不如有好父，有好父不如有好兄弟，有好兄弟不如
有好侄。其既嫁之后，有好翁不如有好夫，有好夫不”
如有好子，有好子不如有好孙。故妇人多有少壮富
贵而暮年无聊者，盖由此也。凡其亲戚，所宜矜念。